SpaceX CRS-8

**SpaceX CRS-8** (**SpX-8**) bola ôsmou zásobovacou misiou kozmickej lode Dragon k Medzinárodnej vesmírnej stanici (ISS) uskutočnenou v rámci kontraktu Commercial Resupply Services uzavretého s NASA. Celkovo išlo o jubilejný desiaty let lode Dragon do vesmíru (ak počítame aj demo lety C1 a C2+). Išlo o prvý let tejto kapsule k ISS od fatálnej anomálie, ktorá zapríčinila zlyhanie letu CRS-7 v júni 2015.

Počas štartu misie CRS-8, 8. apríla 2016, prvý stupeň nosnej rakety Falcon 9 prvýkrát v histórii úspešne pristál na autonómnej oceánskej pristávacej plošine, ktorá bola pomenovaná *Of Course I Still Love You*.

## Priebeh letu
Bola to prvá misia vesmírnej lode Dragon, ktorá vzlietla na vylepšenej verzii rakety Falcon 9 zvanej Falcon 9 Full Thrust (v1.2) Block 2.

Po oddelení druhého stupňa s Dragonom prvý stupeň tejto rakety vykonal vertikálne pristátie na autonómnej oceánskej pristávacej plošine *Of Course I Still Love You*, umiestnenej asi 300 kilometrov od pobrežia Floridy.

### Štart
Misia CRS-8 odštartovala 8. apríla 2016 o 20:43:00 svetového času (UTC) v instantnom štartovacom okne pre raketu Falcon 9. Štart sa uskutočnil zo spoločnosťou dlhodobo prenajatého štartovacieho komplexu 40 (SLC-40) na leteckej základni Cape Canaveral Air Force Station.

#### Časový harmonogram štartu

Potom, čo sa kozmická loď Dragon oddelila od druhého stupňa nosnej rakety, začala svoju takmer dvojdňovú cestu k Medzinárodnej vesmírnej stanici (ISS). Ku stanici priletela 10. apríla 2016, keď o 11:23 UTC bola po opatrnom priblížení zachytená robotickým manipulátorom Canadarm2, ovládaným z modulu Cupola britským astronautom Timom Peakom, členom Expedície 47.

### Pristátie
Po štvortýždňovom pobyte na ISS bol Dragon dňa 11. mája 2016 o 13:19 UTC uvoľnený a s približne tonou a pol nákladu zamieril späť do atmosféry, pričom v ten istý deň o 18:31 UTC úspešne pristál v Tichom oceáne neďaleko pobrežia pri Baja California. Privezený náklad pozostával z výsledkov experimentov, zbytočného staničného hardvéru a odpadu, a počas vstupu do atmosféry podstúpil preťaženie približne 3,5 g.

## Náklad
Dragon doručil na Medzinárodnú vesmírnu stanicu (ISS) takmer 3 200 kilogramov vedeckých prístrojov a zásob pre posádku, ktoré podporili desiatky z celkového počtu dvesto päťdesiatich experimentov plánovaných pre Expedíciu 47 a 48, vrátane experimentálneho nafukovacieho modulu BEAM, vyneseného v nehermetizovanom nákladnom priestore kapsule. Medzi najdôležitejšie vedecké experimenty na palube lode patrili najmä:
* Rodent Research-3-Eli Lilly: experiment sledujúci dôsledky svalovej atrofie a celkového oslabenia organizmu u myší počas dlhodobého pobytu vo vesmíre.
* Microchannel Diffusion: inštrument študujúci správanie častíc na atomárnej úrovni v bezváhovom prostredí.
* CASIS Protein Crystal Growth 4: experiment zameraný na štúdium proteínových kryštálov, vypestovaných v mikrogravitácii (kryštalizácia bielkovín je v takomto prostredí značne jednoduchšia, napr. nedochádza k sedimentácii) na použitie v moderných liečivách.

[thumb|Nafukovací modul [Bigelow Expandable Activity Module|BEAM]]

## Galéria

Súbor:CRS-8 (26239017922).jpg|Štart misie SpaceX CRS-8
Súbor:KSC-20160408-PH KLS0002 0044 (26248368171).jpg|Štartujúca raketa Falcon 9 Full Thrust Block 2
Súbor:CRS-8 first stage landing (25787998624).jpg|Prvý stupeň rakety Falcon 9 po prvýkrát v histórii úspešne pristáva na špeciálnej plávajúcej plošine
Súbor:CRS-8 (26239020092).jpg|Prvý stupeň po pristátí na plošine
Súbor:CRS-8 Dragon from ISS (ISS047E052707).jpg|Kozmická loď Dragon sa blíži k Medzinárodnej vesmírnej stanici
Súbor:CRS-8 Dragon from ISS (ISS047E050978).jpg|Dragon po zachytení robotickým ramenom Canadarm2
Súbor:SpaceX Dragon CRS-8 shortly before departure.jpg|Kozmická loď Dragon po odpojení od modulu Harmony


## Referencie

## Iné projekty

## Externé odkazy
* NASA
* Přistání na plošině úspěšné, BEAM letí k ISS!

Kategória:SpaceX
Kategória:Medzinárodná vesmírna stanica
Kategória:Výstavba Medzinárodnej vesmírnej stanice
Kategória:Kozmonautika v 2016